标题：726年
中国纪年
726年，唐玄宗至道大圣大明孝皇帝开元十四年
历史大事
以东华、东光公主分别嫁契丹、奚王
开元十四年（七二六）正月，更立契丹松漠王李邵固为广化王，奚饶乐王李鲁苏为奉诚王。以玄宗从甥女陈氏为东华公主，妻邵固；以成安公主（中宗女，嫁韦捷）之女韦氏为东光公主，妻鲁苏。
邕州“獠”梁大海起事，败死
开元十四年（七二六）正月，邕州（今广西南宁）封陵（唐时为县，今在邕宁以东邕江两岸）獠（今仡佬族）梁大海等据宾州（今广西宾阳）、横州（今广西横县）起事；二月，遣内侍杨思勖发兵讨之。十二月，生擒梁大海等三千余人，斩首二万级而还。
张说罢中书令
说有才智而好贿，百官白事有不合者，好面折之，至于叱骂。恶御史中丞兼户部侍郎宇文融，且患其权重，融所荐白，多抑之。中书舍人张九龄言于说曰：“宇文融承恩用事，辩给多权变，不可不备。”说曰：“鼠辈何能为！”开元十四年（七二六）四月，御史大夫崔隐甫与说有隙，与中丞宇文融、李林甫共弹奏说“引术士占星、徇私僭侈、受纳贿赂”，敕源乾曜及刑部尚书韦抗、大理少卿胡珪与御史台崔隐甫等共鞫之。案情颇似有据，玄宗使高力士视说，力士还奏：“说蓬首垢面，坐以藁荐，食以瓦器，惶惧待罪。”玄宗怜之，力士因言说有功于国，玄宗以为然，但罢说中书令，余如故。
岐王范卒
太子太傅岐王范，玄宗弟，开元十四年四月十九日卒，赠谥惠文太子。玄宗为之不食十余日，百官上表固请，始复食。
置北平等五军，以备突厥
开元十四年（七二六）四月，于定州（今河北定县）置北平军、于恒州（今河北正定）置恒阳军、于莫州（今河北任丘北）置唐兴军、于易州（今河北易县）置高阳军，于沧州（今河北沧县东南）置横海军，共备突厥。
玄宗欲立武惠妃为后，不成
玄宗既废王皇后，开元十四年欲立武惠妃为后，朝臣多反对。惠妃乃武三思从侄，武延秀等从妹，朝臣或上言：“武氏乃不共戴天之仇，岂可以为国母!且太子非惠妃所生，而惠妃复自有子（寿王瑁），若立为后，太子必危。”玄宗无奈而止，然宫中礼秩，待惠妃与皇后悉同，太子亦竟因惠妃之谗而废死。
户部奏户口数
开元十四年（七二六）五月，户部奏今岁全国七百O六万九千五百六十五户，四千一百四十一万九千七百一十二口。然此尚非玄宗在位时最高户口数。
安西都护杜暹入相
开元十四年（七二六）九月，以安西副大都护、碛西节度使杜暹同平章事。自长寿元年（六九二）王孝杰与阿史那忠节大破吐蕃，收复龟兹、于阗、疏勒、碎叶四镇，移置安西都护府于龟兹，以唐兵近三万戌之以来，已三十余年，百姓咸苦其役。历任都护者，惟田扬名、郭元振、张孝嵩、杜暹有善政，为人所称。
渤海靺鞨王大武艺兄弟不和
开元十四年（七二六）黑水靺鞨入唐请吏（请唐委吏助理），渤海靺鞨王大武艺曰：“往者黑水道过我境，必告我而同行，今未告我，是必与唐合谋以困我。”因遣其同母弟门艺与其舅任雅将兵击黑水。门艺尝为质子于唐，谏曰：“黑水请吏于唐，而我以其故击之，是叛唐也。唐乃大国，一旦与之为怨，是取亡之道。”武艺不从，强遣之击，门艺至境上复以书力谏；武艺怒，另遣其从兄大壹夏代门艺将，召而欲杀之。门艺弃众，间道奔唐，玄宗以为左骁卫将军。武艺闻之，上表数门艺罪，请杀之。玄宗遣门艺诣安西，留武艺使者，别遣使报武艺曰：“门艺远来投朕，义不可杀，已流岭南矣。”俄而事泄，武艺上书曰：“大国当示人以信，岂有欺诳之理！”固请杀之。玄宗以鸿胪少卿李道邃等造致泄漏，皆坐左迁；暂遣门艺诣岭南以报之。
苏禄寇四镇
先是杜暹为安西都护时，突骑施交河公主遣牙官以马千匹诣安西互市。使者宣公主教（唐制：公主之命曰“教”），暹怒曰：“阿史那女（交河公主本系西突厥阿史那怀道女）岂得宣教于我节度耶？”杖其使者，留而不遣，千匹马经雪寒尽死。苏禄可汗大怒，发兵分寇四镇。会暹入朝，赵颐贞代为安西都护，婴城自守，四镇人畜储积，皆为苏禄所掠，仅安西全。既而苏禄闻暹已入相，稍引退，俄仍遗使入朝，献方物。
王希夷卒
希夷，滕县人，隐兖州徂徕山。师黄颐，学养生四十年，饵松柏叶、杂花。玄宗东巡，召见于行在，令宰相张说访以道义，相语甚悦。以为朝散大夫、国子博士，听致仕还山，诏令州县时赠束帛羊酒，并赐帛一百匹。时已九十余，还山后，竟卒。
王君葵破吐蕃于青海西
初，吐蕃自恃其强，致书唐用敌国礼，辞旨悖慢，玄宗意常怒之。东封还，张说知帝欲用兵于西，预言于玄宗曰：“吐蕃无礼，诚宜诛戮，但连兵已十余年，甘（张掖）、凉（武威）、河（临夏）、鄯（乐都）诸州，不胜其弊。闻其悔过求和，愿听其诚服。”玄宗曰：“俟吾与王君葵议之。”说退，谓源乾曜曰：“君葵勇而无谋，常思侥幸，吾言必不用矣。”及君葵由凉州入朝，果请深入讨之，于是唐与吐蕃鏖兵四年。开元十四年（七二六）冬，吐蕃大将悉诺逻自大斗谷（今甘肃民乐东南）寇甘州，焚掠而南返，君葵度其军疲，乃自凉州勒兵蹑其后。十五年春，正月大雪，吐蕃兵冻死者甚众，乃自积石军（今青海贵德西）折而西归。君葵先遣人间道入虏境，烧道旁草，迨悉诺逻至大非川（今青海布喀河），欲休士马，而野草皆尽，马死过半。君葵与秦州（今甘肃秦安）都督张景顺追之，及于青海之西，乘冰而渡，悉诺逻已去，破其后军，获其辎重羊马万计而还。玄宗由是益事边功。
邕州僚梁大海等据宾、横二州（今广西宾阳南、横县南）。杨思助领兵镇压，擒大海等，屠杀二万人。张说被宇文融、李林甫、崔隐甫奏弹“引术士占星，徇私僭侈，受纳贿赂”，罢中书令。在黑水靺鞨黑水都督府。渤海王大武艺发兵攻黑水，弟门艺力谏不从，奔唐。是年，有户七百零六万九千五百六十五、口四千一百四十一万九千七百十二。是年，河决魏、怀、卫、郑、滑、汴、濮等州。
《资治通鉴》记载
玄宗至道大圣大明孝皇帝中之上开元十四年（丙寅，公元七二六年） 
春，正月，癸未，更立契丹松漠王李邵固为广化王，奚饶乐王李鲁苏为奉诚王。以上从甥陈氏为东华公主，妻邵固；以成安公主之女韦氏为东光公主，妻鲁苏。 
张说奏：“今之五礼，贞观、显庆两曾修纂，前后颇有不同，其中或未折衷。望与学士等讨论古今，删改施行。”制从之。 
邕州封陵獠梁大海等据宾、横州反；二月，己酉，遣内侍杨思勖发兵讨之。 
上召河南尹崔隐甫，欲用之，中书令张说薄其无文，奏拟金吾大将军；前殿中监崔日知素与说善，说荐为御史大夫；上不从。丙辰，以日知为左羽林大将军，丁巳，以隐甫为御史大夫。隐甫由是与说有隙。 
说有才智而好贿，百官白事有不合者，好面折之，至于叱骂。恶御史中丞宇文融之为人，且患其权重，融所建白，多抑之。中书舍人张九龄言于说曰：“宇文融承恩用事，辩给多权数，不可不备。”说曰：“鼠辈何能为！”夏，四月，壬子，隐甫、融及御史中丞李林甫共奏弹说“引术士占星，徇私僭侈，受纳贿赂。”敕源乾曜及刑部尚书韦抗、大理少卿明珪与隐甫等同于御史台鞫之。林甫，叔良之曾孙；抗，安石之从父兄子也。 
丁巳，以户部侍郎李元纮为中书侍郎、同平章事。元纮以清俭著，故上用为相。 
源乾曜等鞫张说，事颇有状，上使高力士视说，力士还奏：“说蓬首垢面，席藁，食以瓦器，惶惧待罪。”上意怜之。力士因言说有功于国，上以为然。庚申，但罢说中书令，馀如故。 
丁卯，太子太傅岐王范薨，赠谥惠文太子。上为之撤膳累旬，百官上表固请，然后复常。 
丁亥，太原尹张孝嵩奏：“有李子峤者，自称皇子，云生于潞州，母曰赵妃。”上命杖杀之。 
辛丑，于定、恒、莫、易、沧五州置军以备突厥。 
上欲以武惠妃为皇后，或上言：“武氏乃不戴天之仇，岂可以为国母！人间盛言张说欲取立后之功，更图入相之计。且太子非惠妃所生，惠妃复自有子，若登宸极，太子必危。”上乃止。然宫中礼秩，一如皇后。 
五月，癸卯，户部奏今岁户七百六万九千五百六十五，口四千一百四十一万九千七百一十二。 
秋，七月，河南、北大水，溺死者以千计。 
八月，丙午朔，魏州言河溢。 
九月，己丑，以安西副大都护、碛西节度使杜暹同平章事。自王孝杰克复四镇，复于龟兹置安西都护府，以唐兵三万戍之，百姓苦其役；为都护者，惟田扬名、郭元振、张嵩及暹皆有善政，为人所称。 
冬，十月，庚申，上幸汝州广成汤；己酉，还宫。 
十二月，丁巳，上幸寿安，猎于方秀川；壬戌，还宫。 
杨思勖讨反獠，生擒梁大海等三千馀人，斩首二万级而还。 
是岁，黑水靺鞨遣使入见，上以其国内黑水州，仍为置长史以镇之。 
勃海靺鞨王武艺曰：“黑水入唐，道由我境。往者请吐屯于突厥，先告我与我偕行；今不告我而请吏于唐，是必与唐合谋，欲腹背攻我也。”遣其母弟门艺与其舅任雅将兵击黑水。门艺尝为质子于唐，谏曰：“黑水请吏于唐，而我以其故击之，是叛唐也。唐，大国也。昔高丽全盛之时，强兵三十馀万，不遵唐命，扫地无遗。况我兵不及高丽什之一二，一旦与唐为怨，此亡国之势也。”武艺不从，强遣之。门艺至境上，复以书力谏。武艺怒，遣其从兄大壹夏代之将兵，召，欲杀之。门艺弃众，间道来奔，制以为左骁卫将军。武艺遣使上表罪状门艺，请杀之。上密遣门艺诣安西；留其使者，别遣报云已流门艺于岭南。武艺知之，上表称：“大国当示人以信，岂得为此欺诳？”固请杀门艺。上以鸿胪少卿李道邃、源复不能督察官属，致有漏泄，皆坐左迁。暂遣门艺诣岭南以报之。 
臣光曰：王者所以服四夷，威信而已。门艺以忠获罪，自归天子。天子当察其枉直，赏门艺而罚武艺，为政之体也。纵不能讨，犹当正以门艺之无罪告之。今明皇威不能服武艺，恩不能庇门艺，顾效小人为欺诳之语，以取困于小国，乃罪鸿胪之漏泄，不亦可羞哉！ 
杜暹为安西都护，突骑施金河公主遣牙官以马千匹诣安西互市。使者宣公主教，暹怒曰：“阿史那女何得宣教于我？”杖其使者，留不遣；马经雪死尽。突骑施可汗苏禄大怒，发兵寇四镇。会暹入朝，赵颐贞代为安西都护，婴城自守；四镇人畜储积，皆为苏禄所掠，安西仅存。既而苏禄闻暹入相，稍引退，寻遣使入贡。